**Конференция за споделяне на добри практики при работата с ученици от етническите малцинства и уязвимите групи по проект „Заедно мечтаем, учим и играем“**

На 23 януари 2020 г. в ОУ „Никола Обретенов“ – гр. Русе се проведе конференция за споделяне на опит и добри практики в рамките на проект „Заедно мечтаем, учим и играем“, изпълняван от училището с финансиране от ЦОИДУЕМ. Събитието беше организирано съвместно със Сдружение БРТИМ – дългогодишен партньор на ОУ „Никола Обретенов“.

Конференцията предизвика интереса на педагогическите специалисти, представители на институциите, журналисти и родители.

Г-н Емил Тюлеков, директор на ОУ „Никола Обретенов“ и ръководител на проекта приветства гостите и ги запозна с целите и дейностите на проект „Заедно мечтаем, учим и играем“.

Програмата на конференцията продължи с открит урок на тема „Зимни празници“ и възстановка на народни обичаи за отбелязването на някои от тях – Василица, Атанасовден, Бабинден с участието на ученици от начален етап, включени в дейности по проекта.

Специален гост на конференцията беше г-жа Мария Бекир – заместник директор на 10-то училище от Гюргево, Румъния, която представи опита на нейното училище за привличането и задържането на учениците в клас. С гордост тя разказа за отличията и успехите по проекти на 10-то училище и сподели, че ръководството особено се гордее с факта, че през последните години няма отпаднали ученици.

Доклад представи г-жа Милена Георгиева – инспектор от Регионалното управление на образованието в Русе, като акцентира на проектите и програмите, изпълнявани от детските градини и училища в региона, насочени към образователна интеграция. Тя запозна присъстващите и с резултатите от работата на екипите, сформирани по Механизма за обхват по ПМС 100.

Г-жа Мая Михайлова от Сдружение БРТИМ представи пред участниците в конференцията възможностите за сътрудничество на образователните институции с НПО и представители на местните общности.

В рамките на дискусия в края на събитието, присъстващите педагози и гости имаха възможност да споделят идеи за бъдещи дейности партньорства и да разкажат за своите впечатления от работата си с ученици от уязвимите групи.